Ramaphosa, ministers op pad na ChinaPres. Cyril Ramaphosa. Argieffoto Pres. Cyril Rampahosa is op pad China toe vir ŉ staatsbesoek aan pres. Xi Jinping in Beijing, het die presidensie Saterdag gesê. Die presidensie het in ŉ verklaring gesê Ramaphosa sal die besoek gebruik as deel van sy veldtog om beleggings na die Suid-Afrikaanse ekonomie te lok om ekonomiese groei en werkskepping aan te moedig. “Die president sal Suid-Afrika posisioneer as ŉ aanloklike bestemming vir Chinese beleggers, terwyl hy terselfdertyd geleenthede vir Suid-Afrikaanse maatskappye skep om met die Chinese ekonomie sake te doen deur handel en beleggings.” Ramaphosa se besoek aan China is op uitnodiging van pres. Xi Jinping en kom ná die Chinese president se besoek aan Suid-Afrika op 24 Julie vanjaar. Volgens die presidensie sal Ramaphosa tydens sy besoek ŉ krans lê by die Monument van Mense se Helde in Tiananmen-plein ter herinnering aan dié wat hul lewens verloor het in die Chinese volk se oorloë om bevryding, onafhanklikheid en vryheid. Ramaphosa sal daarna met premier Li Keqiang by die Diaoyutai-staatsgastehuis vergader voordat hy ŉ verwelkomingseremonie by die Groot Saal van die Mense sal bywoon. Ramaphosa sal ook die beraad van die Forum vir China-Afrika-Samewerking op 3 en 4 September bywoon en hier as medevoorsitter optree. Ramaphosa word deur sy vrou, Tshepo Motsepe, vergesel, asook Lindiwe Sisulu, minister van internasionale betrekkinge en samewerking, Naledi Pandor, minister van hoër onderwys en onderrig, Rob Davies, minister van handel en nywerheid, Pravin Gordhan, minister van openbare ondernemings, Edna Molewa, minister van omgewingsake, Gugile Nkwinti, minister van water en sanitasie, Blade Nzimande, minister van vervoer, Derek Hanekom, minister van toerisme, Nhlanhla Nene, minister van finansies, Ayanda Dlodlo, minister van staatsdiens en administrasie, Mmamoloko Kubayi-Ngubane, minister van wetenskap en tegnologie, Senzeni Zokwana, minister van landbou, bosbou en visserye, Bheki Cele, minister van polisie en Gwede Mantashe, minister van minerale hulpbronne.